《春江花月夜》
明代·吴世忠

翠华巡幸驻离宫，锦缆龙舟万乘东。
银瓮香浮仙醴绿，金堤花簇御筵红。
逶迤箫鼓来天上，滉漾旌旗在月中。
回首可怜春殿隔，如花宫女泣东风。

作者简介：江西金溪人，字懋贞。弘治三年进士。授兵科给事中。请恤建文朝殉难诸臣，制止外戚张鹤龄家与民争地，皆不听。奉命勘大同边备，还言军官无状、士卒困苦及巡抚刘等罪，亦不能尽用。迁吏科左给事中，擢湖广参议，坐事降山东佥事。正德间官至右佥都御史，巡抚延绥，引疾归。